Per Elofsson

Per Eilert Elofsson (sündinud 2. aprillil 1977 Umeå lähedal Röbäckis) on Rootsi murdmaasuusataja.

Elukäik 
Per hakkas suusatama kolmeaastaselt. Ta proovis mitmeid spordialasid, sealhulgas jäähokit ja jalgpalli, aga kuna ta oli eakaaslastest lühem, oli tal raske nendega sammu pidada.

Kui Per sai kuueseks, osales ta esimest korda suusatamise võistlustel Umeå lähistel ja lõpetas võistluse kolmanda kohaga, võites nii oma esimese auhinna. 

Väiksena kuulus Per Röbäcki suusaklubisse, kus ta isa Tore oli treeneriks. 

12-aastaselt sattus Per Elofsson raskesse õnnetusse. Ta oli koos isaga motokrossirajal sõitmas. Per, kes armastas suuri kiirusi, andis märjal rajal gaasi, kuni sõitis ühte auku. Per lendas mootorrattaga ümber ja kukkus vastu raja piirdetara. Õnnetus lõppes murtud nina ja mitmest kohast lõhki rebitud näoga. Kui isa Peri autosse aitas ja haiglasse suundus, arvas Per, et haiglasse mineku võiks rahulikult vahele jätta ja parema meelega tahaks ta midagi süüa. Isa pidas siiski paremaks korra enne arsti juurest läbi käia ja nägu paari pistega kokku lappida. Tegelikult pidi arst tegema enam kui 200 pistet. Kokku tehti Perile kaks operatsiooni, mille käigus väike osa tema ühest kõrvast siirdati ninale, et lappida kahjustusi.

Üleriigilise suusavõistluse finaali jõudis Per esmakordselt 13-aastaselt. Seal saavutas ta 33. koha. Järgmisel aastal saavutas ta samadel võistlustel 34. koha. See andis talle motivatsiooni ning ta töötas trennides kõvasti. 

17-aastaselt osales Per Elofsson esimest korda Rootsi noorte meistrivõistlustel. Järgmisel aastal saavutas ta neljanda koha ja võitis Folksam Cupi. Tuginedes nendele saavutustele otsustas ta 16-aastaselt saada täisajaga suusatajaks ja läks õppima Lycksele suusagümnaasiumisse, kus üheks tema treeneriks sai Ove Westerberg. 

Per sai Ovega hästi läbi ja tema areng oli väga kiire. Ühel hetkel avastasid nad treeneriga, et Per oli kõigist teistest kiirem. Petter Ögren, kes oli sel ajal samuti samas meeskonnas, meenutab, et sel aja oli olemas neli distantsi, mida sõideti: lühike, keskmine ja pikk ning Röbäcki distants, mis tähendas, et Per oli ees ja teised Röbäckist pärit suusatajad tema järel. Kooli ajal andis Per endast parima, et saada heaks suusatajaks. 

Sekka sattus ka hetki, kus kogu ta tulevik suusatajana sattus ohtu. Kord sõites koolist koju sattus ta autoõnnetusse, kus oleks peaaegu kaotanud oma elu. Suur veoauto vajus küljeli tema auto peale ning Peri päästis vaid see, et ta suutis piisavalt kiiresti hüpata juhiistmelt kõrvalistmele – juhi kohal sai auto katus vastu maad litsutud.

Saavutused

Olümpiamängudel   
1998 Naganos
4. koht 4×10 km teatesõidus
10. koht 30 km klassikas

2002 Salt Lake Citys
 pronksmedal 2×10 km topeltjälitussõidus 
5. koht 15 km klassikas
17. koht 50 km klassikas

Maailmameistrivõistlustel 
1999 Ramsaus:
6. koht 4×10 km teatesõidus
8. koht 30 km vabastiilis
9. koht 25 km jälitussõidus
22. koht 10 km klassikas

2001 Lahtis:
 maailmameister 15 km klassikas
 maailmameister 20 km jälitussõidus
 hõbemedal 4×10 km teatesõidus
6. koht 50 km vabastiilis

2003 Val di Fiemmes:
 maailmameister 2x10 km topeltjälitussõidus
 pronksmedal 4×10 km teatesõidus
12. koht 15 km klassikas
21. koht 50 km vabastiilis

Juunioride maailmameistrivõistlused 
1996 Asiagos:
 juunioride maailmameister 10 km klassikas
 hõbemedal 30 km vabastiilis

1997 Canmore'is: 
 juunioride maailmameister 30 km vabastiilis

Maailma karikavõistlustel  

Per Elofsson osales karjääri jooksul 65 MK-etapil ja jõudis poodiumile 23 korral, millest 11 korral kõige kõrgemale astmele.

Maailma karika etappide võidud

Aastatel 2001 ja 2002 saavutas Per Elofsson maailma karika üldvõidu.

Isiklikku
Elofsson elab Röbäckis ja kuulub kohalikku spordiklubisse IFK Umeå, kuhu ta võeti 19-aastaselt. Ta elab koos Jenny Gustafssoniga.

Per Elofsson on 182 cm pikk ja kaalub 74 kg. Juuksed on pruunid, silmad sinised. Kinganumber on 43.

Välislingid 
 Koduleht
 Per Elofsson FIS-i kodulehel

Rootsi murdmaasuusatajad
Sündinud 1977